SVEUČILIŠTE U ZADRU

KLASA: 602-04/16-01/1

URBROJ: 2198-1-79-05/17-04

Na temelju članka 10. stavka 1. Zakona o osnivanju Sveučilišta u Zadru („Narodne novine“ br. 83/02.), članka 57. stavak 3. Zakona o znanstvenoj djelatnosti i visokom obrazovanju („Narodne novine” br. 123/03., 198/03., 105/04., 174/04., 2/07. – OUSRH, 46/07., 45/09., 63/11., 94/13., 139/13., 101/14. – OUSRH i 60/15 – OUSRH) i članka 39. Statuta Sveučilišta u Zadru (pročišćeni tekst, siječanj 2017.), rektorica Sveučilišta u Zadru 16. ožujka 2017. utvrđuje pročišćeni tekst Odluke o završnom radu i završnom ispitu studenta na preddiplomskom studiju

Pročišćeni tekst se sastoji od teksta Odluke o završnom radu i završnom ispitu studenta na preddiplomskom studiju KLASA: 602-04/16-01/1, URBROJ: 2198-1-79-05/16-01 od 25. siječnja 2016, Odluke o izmjenama i dopunama odluke o završnom radu i završnom ispitu studenta na preddiplomskom studiju KLASA: 602-04/16-01/1 URBROJ: 2198-1-79-05/16-02 od 27. rujna 2016. i Odluke o izmjenama i dopunama odluke o završnom radu i završnom ispitu studenta na preddiplomskom studiju KLASA: 602-04/16-01/1 URBROJ: 2198-1-79-05/16-03 od 20. prosinca 2016.

Rektorica

Prof. dr. sc. Dijana Vican

**O D L U K A**

**o završnom radu i završnom ispitu studenta na preddiplomskom studiju**

***(pročišćeni tekst)***

OPĆE ODREDBE

I.

Obvezu izrade i obrane završnog rada i/ili obvezu polaganja završnog ispita ili drugi odgovarajući način završetka preddiplomskog studija određuje program studija.

II.

Oblik, duljinu i broj pripadajućih ECTS bodova završnog rada kao i sadržaj, broj pripadajućih ECTS bodova i izvedbu završnog ispita propisuju odjeli u skladu sa studijskim programom.

III.

Ako je programima dvopredmetnih studija predviđena obveza izrade i obrane završnog rada na oba studija, student prijavljuje, izrađuje i brani završne radove na oba studija.

Student dvopredmetnog studija može prijaviti, izraditi i obraniti završni rad samo na jednom studiju ako odjel koji izvodi drugi studij dopušta takvu mogućnost.

U slučaju iz stavka 2. student na drugom studiju polaže završni ispit (kao zamjenski za završni rad) ili potreban broj ECTS bodova stječe upisom i polaganjem odgovarajućih obveznih ili izbornih kolegija, sukladno programu studija

IV.

Odjeli koji dopuštaju mogućnost prijavljivanja završnog ispita kao zamjene za završni rad, sukladno stavku 2. i 3. točke III. ove Odluke, obvezni su o tome dati javnu obavijest na web stranici, odnosno na oglasnoj ploči odjela, te o tome obavijestiti nadležnog prorektora, glavnog koordinatora ISVU-a, te Ured za preddiplomske i diplomske studije.

ZAVRŠNI RAD

V.

Student je obvezan predložiti temu završnog rada i mentora najkasnije do završetka nastave u zimskom semestru posljednje akademske godine prema nominalnom trajanju studija.

Predložene teme i mentore odobrava Stručno vijeće odjela najkasnije do početka ljetnog semestra tekuće akademske godine.

Tema završnog rada te ime i prezime mentora prijavljuju se i upisuju u indeks i u sustav ISVU najkasnije do početka ljetnog semestra posljednje akademske godine prema nominalnom trajanju studija.

Opravdani i obrazloženi zahtjev za promjenom područja/teme završnog rada i/ili mentora student predaje odjelu koji izvodi studij na kojemu je student prijavio završni rad.

VI.

Mentor u izradi završnog rada član je odjela koji izvodi taj studijski program.

Mentor u izradi završnog rada osoba je u znanstveno-nastavnom, umjetničko-nastavnom i nastavnom zvanju. Mentor može biti i osoba u suradničkom zvanju ako ima magisterij ili doktorat znanosti.

Iznimno, uz odobrenje odjela, mentor može biti i vanjski suradnik u znanstveno-nastavnom, umjetničko-nastavnom i nastavnom zvanju. U tom slučaju, zahtjev za imenovanjem vanjskog suradnika kao mentora podnosi student najkasnije do završetka nastave u zimskom semestru posljednje akademske godine prema nominalnom trajanju studija.

Studentu može biti imenovan i komentor u izradi završnog rada čije zvanje odgovara zahtjevu za navedenim zvanjima mentora.

U slučaju imenovanja vanjskog suradnika kao mentora studentu se obvezno imenuje komentor s odjela.

VII.

Student ima pravo na obranu završnog rada tek kada ispuni sve prethodne obveze zadane studijskim programom, sukladno hodogramu studija.

Student prijavljuje obranu završnog rada na isti način kao i ispit.

Nakon prijave obrane završnog rada odjel imenuje povjerenstvo za obranu završnog rada.

Tekst završnog rada, s kojim je suglasan mentor, student predaje u tajništvo odjela u jednom primjerku u elektroničkom obliku i tri primjerka u pisanom obliku („meki“ uvez), zajedno s potrebnom dokumentacijom za provjeru ispunjavanja uvjeta za pristupanje obrani završnog rada.

Obrana završnog rada može se organizirati tek kada svi članovi povjerenstva daju suglasnost da student može pristupiti obrani.

Odjel je obvezan organizirati procedure na način da cijeli postupak, od prijave do obrane završnog rada, završi najkasnije do 30. rujna tekuće akademske godine.

VIII.

Članovi povjerenstva za obranu završnog rada članovi su odjela koji izvodi studijski program na kojemu student prijavljuje završni rad.

Povjerenstvo za obranu završnog rada ima tri člana, od kojih je jedan voditelj povjerenstva.

Voditelj povjerenstva za obranu završnog rada osoba je u znanstveno-nastavnom, umjetničko-nastavnom i nastavnom zvanju. Iznimno, ako postoje opravdani razlozi, voditelj povjerenstva može biti i osoba u suradničkom zvanju ako ima magisterij ili doktorat znanosti. Voditelj povjerenstva za obranu završnog rada ne može biti vanjski suradnik.

Član povjerenstva za obranu završnog rada osoba je u znanstveno-nastavnom, umjetničko-nastavnom, nastavnom i suradničkom zvanju.

Mentor u izradi završnog rada obvezno je član, ali ne može biti voditelj povjerenstva za obranu završnog rada.

Iznimno, ako je riječ o radu koji pokriva interdisciplinarno područje, jedan član povjerenstva može biti osoba s drugog odjela, pri čemu ta osoba ne može biti voditelj povjerenstva.

IX.

Tajništvo odjela obvezno je organizirati i javno oglasiti mjesto i vrijeme obrane završnog rada, o čemu posebno obavještava studenta-pristupnika i članove povjerenstva.

Obranu završnog rada vodi voditelj povjerenstva. Obrana završnog rada je javna.

Na obrani završnog rada obvezno se vodi zapisnik. Zapisnik s obrane završnog rada potpisuju svi članovi povjerenstva.

Pravo na potpis, upis završne ocjene i stečenih ECTS bodova u indeks i u sustav ISVU, kojima se potvrđuje da je student obavio sve obveze u postupku pripreme i izrade završnog rada te uspješno obranio rad, ima samo mentor. U slučaju kada je vanjski suradnik imenovan mentorom, pravo na potpis i upis završne ocjene i stečenih ECTS bodova u indeks i u sustav ISVU ima nastavnik s odjela koji je imenovan komentorom.

Zapisnik s obrane završnog rada pohranjuje se u dosje studenta.

X.

Nakon uspješne obrane rada mentor pregledava završnu tiskanu i elektroničku inačicu završnog rada i svojim potpisom ovjerava Potvrdu mentora kojom se odobrava predaja rada.

Potpisom na Potvrdi mentor potvrđuje:

* da rad zadovoljava uvjete za pohranu u digitalni repozitorij Sveučilišta u Zadru
* da je rad bio podvrgnut provjeri izvornosti u sustavu *Turnitin*, o čemu se navode podaci o radu koje generira sustav.

Nakon obrane studenti jednopredmetnih studija u tajništvu svog odjela, a studenti dvopredmetnih studija u Uredu za preddiplomske i diplomske studije predaju:

* Potvrdu mentora kojom se odobrava predaja završnog rada nakon održane obrane;
* Izjavu o akademskoj čestitosti potpisanu od strane studenta koja se odlaže u dosje studenta;
* Izjavu o pohrani rada u Digitalni repozitorij Sveučilišta u Zadru potpisanu od strane studenta koja se odlaže u dosje studenta;
* Jedan tvrdo ukoričeni tiskani primjerak rada koji se odlaže u dosje studenta;
* Jedan primjerak rada na CD-u u .pdf formatu za dostavu Sveučilišnoj knjižnici radi pohrane u Digitalni repozitorij Sveučilišta u Zadru.

Nakon što student jednopredmetnog studija u tajništvo svog odjela ili student dvopredmetnog studija u Ured za preddiplomske i diplomske studije preda navedene dokumente, Ured studentu izdaje potvrdu o završetku studija.

Odjeli mogu u svojim uputama odrediti obvezu dostave još jednog primjerka rada u tvrdom ili „mekom“ uvezu koji će se pohraniti na odjelu.

XI.

Ako povjerenstvo za obranu završnog rada zaključi da student nije zadovoljio, studentu će se u prijavnicu upisati «nije zadovoljio», a u sustav ISVU negativna ocjena. Pravo na upis takve ocjene ima voditelj povjerenstva.

Ponovno pravo na obranu završnog rada student stječe u idućem ispitnom terminu koji propisuje odjel.

ZAVRŠNI ISPIT

XII.

Student prijavljuje završni ispit najkasnije do početka ljetnog semestra posljednje akademske godine prema nominalnom trajanju studija.

Završni se ispit prijavljuje na isti način kao i ispit.

XIII.

Članovi povjerenstva za završni ispit članovi su odjela koji izvodi studijski program na kojemu student prijavljuje završni ispit.

Povjerenstvo za završni ispit ima tri člana, od kojih je jedan voditelj povjerenstva.

Voditelj povjerenstva za završni ispit osoba je u znanstveno-nastavnom, umjetničko-nastavnom i nastavnom zvanju. Iznimno, ako postoje opravdani razlozi, voditelj povjerenstva može biti i osoba u suradničkom zvanju ako ima magisterij ili doktorat znanosti. Voditelj povjerenstva za završni ispit ne može biti vanjski suradnik.

Član povjerenstva za završni ispit u pravilu je osoba u znanstveno-nastavnom, umjetničko-nastavnom i nastavnom zvanju. Član povjerenstva može biti i osoba u suradničkom zvanju.

Iznimno, ako je riječ o završnom ispitu koji pokriva interdisciplinarno područje, jedan član povjerenstva može biti osoba s drugog odjela, pri čemu ta osoba ne može biti voditelj povjerenstva.

U slučaju kada su studijskim programom predviđeni i završni rad i završni ispit, za oba može biti imenovano isto povjerenstvo.

XIV.

Tajništvo odjela obvezno je organizirati i javno oglasiti mjesto i vrijeme polaganja završnog ispita, o čemu posebno obavještava studenta-pristupnika i članove povjerenstva.

Završni ispit vodi voditelj povjerenstva. Završni ispit je javan.

Na završnom ispitu obvezno se vodi zapisnik. Zapisnik sa završnog ispita potpisuju svi članovi povjerenstva.

Pravo na potpis, upis završne ocjene i stečenih ECTS bodova u indeks i u sustav ISVU, kojima se potvrđuje da je student uspješno položio završni ispit, ima samo voditelj povjerenstva.

Zapisnik sa završnog ispita pohranjuje se u dosje studenta.

XV.

Ako povjerenstvo za polaganje završnog ispita zaključi da student nije zadovoljio, studentu će se u prijavnicu i u sustav ISVU upisati negativna ocjena. Pravo na upis takve ocjene ima voditelj povjerenstva.

Ponovno pravo izlaska na završni ispit student stječe u idućem ispitnom terminu koji propisuje odjel.

ZAVRŠNE ODREDBE

XVI.

Ova odluka stupa na snagu danom donošenja.

Donošenjem ove odluke stavlja se izvan snage Odluka o završnim radovima i završnim ispitima studenata na preddiplomskom studiju KLASA: 012-01/08-02/02; URBROJ: 2198-1-79-05/08-01 od 23. lipnja 2008.

XVII.

Izrazi koji se u ovoj odluci koriste za osobe u muškom su rodu, neutralni su i odnose se jednako na muške i ženske osobe, te se ni u kojem smislu ne mogu tumačiti kao osnova za spolnu odnosno rodnu diskriminaciju ili privilegiranje.